b"\n_START_ARTICLE_\nLa Manxa\n_START_SECTION_\nGeografia\n_START_PARAGRAPH_\nA la Manxa hi ha les comarques de: Campo de San Juan, Campo de Calatrava, Campo de Montiel, Mesa de Oca\xc3\xb1a, Manxa Alta de Toledo, La Manchuela, Mancha de Cuenca, Los Llanos i la Foia d'Almansa._NEWLINE_La Manxa \xc3\xa9s un territori pla i semi-\xc3\xa0rid d'escassa vegetaci\xc3\xb3, composta principalment de grans extensions de conreus de cereals i d'alzines a\xc3\xafllades. Els antics molins de vent destaquen dram\xc3\xa0ticament en el paisatge de cels oberts i horitzons infinits. Va servir d'escenari a Miguel de Cervantes per escriure la seva novel\xc2\xb7la universal Don Quixot de la Manxa (1605), que va immortalitzar aquestes terres._NEWLINE_Al cor de la Manxa hi ha els parcs naturals de Las Lagunas de Ruidera i el de Las Tablas de Daimiel, de vital import\xc3\xa0ncia per les aus migrat\xc3\xb2ries.\n_START_SECTION_\nGastronomia de la regi\xc3\xb3\n_START_PARAGRAPH_\nLa Manxa \xc3\xa9s considerada unes de les zones vin\xc3\xadcoles m\xc3\xa9s extenses del m\xc3\xb3n i compta amb diferents denominacions d'origen, entre les quals cal destacar: La Manxa, Valdepe\xc3\xb1as, Ucl\xc3\xa9s i La Manchuela_NEWLINE_El formatge manxego, reconegut arreu del m\xc3\xb3n, compta amb denominaci\xc3\xb3 d'origen. Aquest formatge es prepara amb llet d'ovella feta prendre amb flor de card, de pasta premsada i no cuita. T\xc3\xa9 un color blanc groguenc i de sabor suau o fort segons el grau de maduraci\xc3\xb3._NEWLINE_Entre els productes alimentaris de la Manxa tamb\xc3\xa9 cal destacar altres productes t\xc3\xadpics com l'all negre de Las Pedro\xc3\xb1eras (ajos morados de Las Pedro\xc3\xb1eras) i els xampinyons._NEWLINE_Les gachas manxegues o gachas de almorta s\xc3\xb3n un plat ancestral de la zona de la Manxa en el que un dels ingredients principals \xc3\xa9s la farina de guixa (Lathyrus sativus). Tradicionalment les gachas manchegas es mengen directament de la paella amb una cullera tot just despr\xc3\xa9s de treure-les del foc._NEWLINE_La farina de guixa t\xc3\xa9 una certa toxicitat i el seu ab\xc3\xbas pot produir una malaltia denominada latirosi o latirisme, afecci\xc3\xb3 de par\xc3\xa0lisis muscular, degut a sa composici\xc3\xb3. Cont\xc3\xa9 certs amino\xc3\xa0cids que poden causar problemes neurot\xc3\xb2xics en les persones en les quals la ingesti\xc3\xb3 d'aliments preparats amb guixa forma part de la dieta regular._NEWLINE_El gaspatxo manxec no t\xc3\xa9 res a veure amb la famosa sopa freda andalusa. Es prepara amb tortes de gaspatxo, tortes rodones i planes fetes amb farina de blat i aigua sense llevat. Les tortes tallades a trossos es barregen amb un guisat de perdiu, colom, llebre o conill._NEWLINE_Les migas manxegues s\xc3\xb3n un plat elaborat. Els ingredients s\xc3\xb3n pa, alls, pebrot vermell sec, xori\xc3\xa7o, cansalada, oli d'oliva, aigua i sal. El pa es talla molt fi i allargat i es deixa a remullar la nit abans en aigua amb alls i sal, cobrint-ho tot amb un drap de cuina perqu\xc3\xa8 no quedi sec per fora. El pa es fregeix l'endem\xc3\xa0 amb oli molt calent i alls, donant-li voltes cont\xc3\xadnuament perqu\xc3\xa8 no s'enganxi a la paella. Preparar aquestes migues \xc3\xa9s un aut\xc3\xa8ntic art."